Title: ประกาศกระทรวงสาธารณสุข เรื่อง หลักฐานทางวิทยาศาสตร์ที่ใช้ประกอบการให้ข้อมูลเกี่ยวกับอาหารสำหรับทารก อาหารสำหรับเด็กเล็ก หรืออาหารเสริมสำหรับทารก แก่บุคลากรด้านสาธารณสุข พ.ศ. 2561

ประกาศกระทรวงสาธารณสุข
เรื่อง
หลักฐานทางวิทยาศาสตร์ที่ใช้ประกอบการให้ข้อมูลเกี่ยวกับอาหารสำหรับทารก
อาหารสำหรับเด็กเล็ก
หรืออาหารเสริมสำหรับทารก แก่บุคลากรด้านสาธารณสุข
พ.ศ. ๒๕๖๑

โดยที่เป็นการสมควรให้มีการกำหนดหลักฐานทางวิทยาศาสตร์เพื่อรองรับการให้ข้อมูลเกี่ยวกับอาหารสำหรับทารก
อาหารสำหรับเด็กเล็ก หรืออาหารเสริมสำหรับทารก ของผู้ผลิต
ผู้นำเข้าหรือผู้จำหน่ายอาหารสำหรับทารก อาหารสำหรับเด็กเล็ก
หรืออาหารเสริมสำหรับทารก หรือตัวแทนแก่บุคลากรด้านสาธารณสุข

อาศัยอำนาจตามความในมาตรา
๔ วรรคหนึ่ง มาตรา ๑๗ และมาตรา ๒๙ แห่งพระราชบัญญัติควบคุมการส่งเสริมการตลาดอาหารสำหรับทารกและเด็กเล็ก
พ.ศ. ๒๕๖๐
รัฐมนตรีว่าการกระทรวงสาธารณสุขโดยคำแนะนำของคณะกรรมการควบคุมการส่งเสริมการตลาดอาหารสำหรับทารกและเด็กเล็กจึงออกประกาศไว้
ดังต่อไปนี้

ข้อ
๑  ประกาศนี้เรียกว่า ประกาศกระทรวงสาธารณสุข
เรื่อง หลักฐานทางวิทยาศาสตร์ที่ใช้ประกอบการให้ข้อมูลเกี่ยวกับอาหารสำหรับทารก
อาหารสำหรับเด็กเล็ก หรืออาหารเสริมสำหรับทารกแก่บุคลากรด้านสาธารณสุข พ.ศ. ๒๕๖๑

ข้อ ๒[๑]  ประกาศนี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไป

ข้อ
๓  การให้ข้อมูลเกี่ยวกับอาหารสำหรับทารก
อาหารสำหรับเด็กเล็ก หรืออาหารเสริมสำหรับทารก แก่บุคลากรด้านสาธารณสุข ให้ผู้ผลิต
ผู้นำเข้า หรือผู้จำหน่ายอาหารสำหรับทารกอาหารสำหรับเด็กเล็ก
หรืออาหารเสริมสำหรับทารก หรือตัวแทน ต้องมีหลักฐานทางวิทยาศาสตร์รองรับซึ่งมาจากแหล่งข้อมูลอย่างหนึ่งอย่างใด
ดังต่อไปนี้
(๑)
บทความที่ตีพิมพ์ในวารสารทางวิชาการหรือตำราที่เกี่ยวข้องและเป็นที่ยอมรับในวงการวิชาการระดับนานาชาติ
(๒)
บทความที่ตีพิมพ์ในฐานข้อมูลอื่นที่มีความน่าเชื่อถือโดยเป็นข้อมูลที่มาจากวารสารวิทยาศาสตร์ซึ่งมีคุณภาพเป็นที่ยอมรับในวงการวิชาการที่มีการประเมินโดยผู้ทรงคุณวุฒิในสาขานั้น
ๆ (Peer review journal)
(๓)
รายงานหรือแนวปฏิบัติของคณะกรรมการผู้เชี่ยวชาญ (expert committee) ที่เกี่ยวข้อง

ข้อ ๔  การอ้างอิงหลักฐานทางวิทยาศาสตร์ตามข้อ ๓
ให้ผู้ผลิต ผู้นำเข้า หรือผู้จำหน่ายอาหารสำหรับทารก
อาหารสำหรับเด็กเล็ก หรืออาหารเสริมสำหรับทารก หรือตัวแทน จัดทำข้อมูลเสนอแก่บุคลากรด้านสาธารณสุขทุกครั้ง
โดยต้องมีหลักฐานประกอบการนำเสนอข้อมูลเป็นเอกสารหรือบทความวิจัยฉบับเต็ม (Full paper) ที่มีหลักฐานทางวิทยาศาสตร์ที่ตีพิมพ์ในแหล่งข้อมูลตามข้อ ๓ ในรูปแบบที่เป็นเอกสารหรือข้อมูลอิเล็กทรอนิกส์ก็ได้

ประกาศ
ณ วันที่ ๓๐ มีนาคม พ.ศ. ๒๕๖๑
ปิยะสกล
 สกลสัตยาทร
รัฐมนตรีว่าการกระทรวงสาธารณสุข

วิวรรธน์/จัดทำ
๑๕ พฤษภาคม ๒๕๖๑

นุสรา/ตรวจ
๑๖ พฤษภาคม ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๑๐๒ ง/หน้า ๑๑/๔ พฤษภาคม ๒๕๖๑